**Ministru kabineta noteikumu projekta „Grozījumi Ministru kabineta 2012. gada 13. novembra noteikumos Nr. 769 „Noteikumi par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2012. gada 13. novembra noteikumos Nr. 769 „Noteikumi par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā”” (turpmāk – noteikumu projekts) izstrādāts pēc Vides aizsardzības un reģionālās attīstības ministrijas (turpmāk – VARAM) iniciatīvas, lai:  **1)** noteiktu, ka ES Emisijas kvotu tirdzniecības sistēmas (turpmāk – ES ETS) informācijas apmaiņu, iesniegumu un ziņojumu iesniegšanu turpmāk ES ETS operatori veic, izmantojot Eiropas Komisijas izveidoto un uzturēto vienoto ES ETS informācijas apmaiņas sistēmu “DECLARE” (turpmāk – ES ETS informācijas apmaiņas sistēma DECLARE), tādējādi būtiski samazinot administratīvo slogu un samazinātu ES ETS operatoriem darba apjomu, kas nepieciešams noteiktas informācijas iesniegšanai verificētājiem, Valsts vides dienestam (turpmāk – VVD), VARAM, kā arī noteiktas informācijas saņemšanai no tiem;  **2)** siltumnīcefekta gāzu (turpmāk – SEG) emisiju atļauju (turpmāk – SEG atļauja) izsniegšanas termiņus pielāgotu atļauju A vai B kategorijas piesārņojošās darbības veikšanai vai C kategorijas apliecinājumu izsniegšanas termiņiem (un nevis Administratīvā procesa likuma 64. pantā minētajam termiņam – viens mēnesis no iesnieguma saņemšanas dienas);  **3)**noteiktu, ka SEG atļauja brīvprātīgajiem ES ETS dalībniekiem tiek atcelta ar VVD lēmuma spēkā stāšanās dienu;  **4)** noteiktu, ka ziņošanas veidlapa, ko operators izmanto, lai ziņotu par to finanšu līdzekļu izlietojumu, kurus operators attiecīgajā kalendāra gadā ir guvis, pārdodot tam bez maksas piešķirtās emisijas kvotas, ir pieejama ne tikai VVD tīmekļvietnē, bet arī VARAM tīmekļvietnē.  Noteikumu projekts ir izstrādāts saskaņā ar Latvijas Republikas Saeimā izskatāmo likumprojektu “Grozījumi likumā “Par piesārņojumu” (Nr. 1034/Lp12), kas Saeimas 2018. gada 1. februāra sēdē tika apstiprināts 3. lasījumā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Pašreizējā situācija un problēmas, pastāvošais tiesiskais regulējums, tā būtība un nepilnības  **1.1.**Šobrīd Latvijā ES ETS informācija apmaiņu stacionāro tehnoloģisko iekārtu operatoriem nosaka Ministru kabineta 2012. gada 13. novembra noteikumu Nr. 769 „Noteikumi par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā” (turpmāk – noteikumi Nr. 769) 3. punkts (kā arī 92. punkts – attiecībā uz nosacījuma spēkā stāšanās brīdi), kas noteic, ka informācija var iesniegt papīra formātā, elektroniska dokumenta formā atbilstoši normatīvajiem aktiem par elektronisko dokumentu noformēšanu vai pēc elektroniskas reģistrēšanās aizpildot informāciju tiešsaistes režīmā Valsts vides dienesta vienotās vides informācijas sistēmas “TULPE” (turpmāk – sistēma “TULPE”) tīmekļvietnē. Informācijas iesniegšana papīra formātā (attiecīgo informāciju iesniedzot arī elektroniski, to nosūtot pa elektronisko pastu vai to iesniedzot elektroniskajā datu nesējā) palielina lietvedības noslodzi, kavē informācijas apriti un apgrūtina iesniegšanas procesu operatoriem. Informācijas iesniegšana elektroniskā dokumenta formā ir apgrūtinoša maziem komersantiem, kuriem nav pieejami elektroniskie paraksti. Savukārt sistēmā “TULPE” ir iesniedzami tikai iesniegumi SEG atļaujas saņemšanai, grozīšanai vai atcelšanai, bet tā nav izmantojama emisiju ziņojumu apritē.  Informācijas uzglabāšanu ikviens ES ETS dalībnieks veic individuāli izvēlētā veidā, kas būtiski apgrūtina informācijas pārbaudi verificētājiem un palielina darba apjomu ES ETS operatoriem informācijas uzglabāšanas sistēmas aprakstam (katram ES ETS operatoram saskaņā ar Eiropas Komisijas 2012. gada 21. jūnija Regulu Nr. 601/2012 *par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu 2003/87/EK* (turpmāk – regula Nr. 601/2012) jāsagatavo un jāiesniedz kompetentajai iestādei SEG atļaujas saņemšanai arī monitoringa plāns, kurā jāiekļauj detalizēta informācija par visas SEG monitoringam un ziņošanai nepieciešamās informācijas uzglabāšanas un arhivēšanas procedūru).  Lielu daļu informācijas VVD publicē savā tīmekļvietnē, kas palielina administratīvo slogu VVD un VVD reģionālo vides pārvalžu inspektoriem.  **1.2.**Šobrīd SEG atļaujas izsniegšanas termiņš ir Administratīvā procesa likumā noteiktais administratīvā akta pieņemšanas termiņš (30 dienas), kuru VVD var pagarināt, ja nepieciešams saņemt papildus informāciju. Šis termiņš ir pārāk īss un papildus pagarināšanai nepieciešamā lēmuma pieņemšana arī rada papildus administratīvo slogu. Saskaņā ar Administratīvā procesa likuma 64. panta otro daļu VVD var pieņemt lēmumu pagarināt termiņu, kādā tiek izdots administratīvais akts – SEG atļauja, kas pēc būtības ir VVD lēmums. Saskaņā ar Ministru kabineta 2012. gada 13. novembra noteikumos Nr. 769 „Noteikumi par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā” (turpmāk – Noteikumi Nr. 769) iekļauto nosacījumu operatori SEG atļaujas saņemšanai vai grozīšanai iesniedz arī iesniegumu atļaujas A vai B kategorijas piesārņojošās darbības veikšanai saņemšanai vai grozīšanai. VVD šie iesniegumi jāskata kopā, jo tajos iekļautajai informācijai jābūt konsekventai (piemēram, ja iesniegumā SEG atļaujas grozījumiem ir minēts, ka operators ir nomainījis izmantoto kurināmo, tad šādiem grozījumiem ir jāparādās arī atļaujai A vai B kategorijas piesārņojošās darbības veikšanai. Tomēr šo diva veida atļauju izsniegšanai vai grozījumu veikšanai ir noteikti dažādi termiņi, kas apgrūtina VVD darbu. Ja jāizprasa papildus informācija ES ETS operatoram par iesniegumā vienas vai otras atļaujas saņemšanai vai grozīšanai (kas praktiski ir 100 % gadījumu), tad VVD vēl ir arī jāpieņem papildus vēl viens administratīvais akts (lēmums) par SEG atļaujas izsniegšanai vai grozījumu veikšanas termiņa pagarinājumu.  **1.3.** Šobrīd Noteikumos Nr. 769 ir iekļauts izņēmums attiecībā uz atļaujas atcelšanas termiņu tiem ES ETS operatoriem, kuri ir brīvprātīgie dalībnieki (neveic kādu no likuma “Par piesārņojumu” 2. pielikumā minēto darbību). Likumā “Par piesārņojumu” ir veikti grozījumi, un ir svītrots nosacījums, ka šiem ES ETS operatoriem izsniegtā atļauja tiek atcelta ar konkrētā kalendārā gada 31. decembri (līdz ar to lēmums par atļaujas atcelšanu stājas spēkā lēmuma pieņemšanas brīdī). Līdz ar to nepieciešams Noteikumu Nr. 769 nosacījumus piemērot likumā “Par piesārņojumu” iekļautajiem nosacījumiem.  **1.4.** Šobrīd noteikumu Nr. 769 48.1 punkts paredz, ka veidlapa ziņošanai par to finanšu līdzekļu izlietojumu, kurus operators attiecīgajā kalendāra gadā ir guvis, pārdodot tam bez maksas piešķirtās emisijas kvotas, ir pieejama tikai VVD tīmekļvietnē, kā rezultātā varētu būt problēmas nodrošināt informācijas pieejamības nepārtrauktību, ņemot vērā to, ka VVD tīmekļvietne var būt nepieejama zināmu laiku.  **2.** Noteikumu projekts izstrādes mērķis:  **2.1.**Ar noteikumu projektu tiek noteiktinosacījumi izmantot ES ETS informācijas apmaiņas sistēmu DECLARE, jo, izmantojot šādu informācijas apmaiņas un uzglabāšanas rīku, būtiski samazināsies administratīvais slogs ES ETS operatoriem – nepieciešamais darba apjoms un laiks noteiktās informācijas iesniegšanai verificētājiem un pēc tam arī VVD.  Eiropas Komisija ir izstrādājusi un bez maksas ES dalībvalstīm piedāvā brīvprātīgi izmantot vienotu ES ETS informācijas apmaiņas sistēmu, ko Eiropas Komisija izstrādāja pēc pašas iniciatīvas, ņemot vērā līdz šim saņemtos ES dalībvalstu viedokļus par ES ETS informācijas sistēmas apmaiņas problemātiskām (ES dalībvalstis katru gadu sagatavo ziņojumus par ES ETS īstenošanu, kā arī 2014. un 2016. gadā Eiropas Komisija uzsāka pārbaudes visās ES dalībvalstīs par ES ETS nosacījumu ieviešanu un īstenošanu). Regulas Nr. 601/2012 74. un 75. pants noteic, ka ES dalībvalstis var izvēlēties izmantot automatizētas sistēmas elektroniskai datu apmaiņai, pamatojoties uz noteikto ES ETS ziņošanas valodu, un ES dalībvalstis var prasīt, lai operatori šādas sistēmas izmanto. Eiropas Komisijas izstrādātā ES ETS informācijas apmaiņas sistēma DECLARE atbilst regulas Nr. 601/2012 75. pantā noteiktajiem nosacījumiem, un tajā notiek apmaiņa ar tām elektroniskām veidnēm (monitoringa plānam, emisiju ziņojumam, verifikācijas ziņojumam u.c.), ko Eiropas Komisija ir izstrādājusi ņemot vērā regulas Nr. 601/2012 74. pantu.  ES ETS informācijas apmaiņas sistēmas DECLARE izmantošana būtiski atvieglos visu ES ETS dalībnieku – operatoru, verificētāju, VVD un to reģionālo vides pārvalžu, kā arī VARAM un emisijas reģistra nacionālo administratoru apmaiņu ar informāciju un pieejamību tai.  ES ETS informācijas apmaiņas sistēmā DECLARE katram operatoram (katrai iekārtai) tiks izveidots konts sistēmā, kurā notiks visa apmaiņa ar ES ETS informāciju – monitoringa plānu un iesniegumu SEG atļaujas saņemšanai vai grozīšanai iesniegšana VVD, emisiju ziņojumu iesniegšana verificētājam, verificētāja slēdziena iesniegšana operatoriem, emisiju ziņojumu un verificētāja slēdziena iesniegšana VVD, VVD lēmumu par emisiju ziņojumu apstiprināšanu vai noraidīšanu iesniegšana operatoram; kā arī tiks uzglabāta visa informācija vienkopus. ES ETS informācijas apmaiņas sistēmā DECLARE šobrīd ir paredzētas šādas funkcijas:   * + monitoringa plānu iesniegšana un apstiprināšana (ar iespēju pievienot dažādus papildu dokumentus, piemēram, dažādus iesniegumus vai pamatojošo dokumentāciju) SEG atļaujas saņemšanai vai SEG atļaujas grozījumiem;   + emisiju ziņojumu iesniegšana verificētājam;   + emisiju ziņojumu verifikācija un verifikācijas slēdziena sniegšana;   + emisiju ziņojumu iesniegšana kompetentajai iestādei;   + emisiju ziņojumu apstiprināšana;   + emisiju ziņojumu un monitoringu plānu vienkāršā pārbaude par aizpildes pareizumu (sistēma automātiska pārbauda obligātu lauku aizpildīšanu);   + datu apkopošanas rīki statistikas veikšanai, piemēram, Eiropas Parlamenta un Padomes 2003. gada 13. oktobra Direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK 21. panta ziņošanas prasībām;   + uzlabojumu ziņojumu iesniegšana.   Papildus šajā sistēmā VVD varēs operatoriem nosūtīt (iesniegt) sagatavotās SEG atļaujas, SEG atļauju grozījumus, kā arī lēmumus par emisiju ziņojumu apstiprināšanu.  Šai sistēmai un tajā esošajiem kontiem pieeja būs tikai konkrētiem nominētiem cilvēkiem (nebūs publiski pieejama informācija). ES dalībvalstīm ir brīva izvēle izmantot ES ETS informācijas apmaiņas sistēmu DECLARE.  Izmantojot šo sistēmu, ES ETS operatori varēs pietiekami ātri un efektīvi iesniegt visu informāciju – VVD iesniedzamie iesniegumi SEG atļaujas saņemšanai vai grozīšanai un pavadošā dokumentācija – monitoringa plāns, datu kvalitātes kontroles un uzraudzības procedūru apraksti u.c., verificētājam iesniedzamie emisiju ziņojumi un pavadošā dokumentācija, VVD iesniedzamie gala emisiju ziņojumi, VARAM iesniedzamā informācija par ES ETS operatoru iekārtās izmantotā kurināmā un saražotās gala produkcijas (saražotā siltumenerģija un elektroenerģija, saražotās rūpnieciskās produkcijas apjomi un rūpnieciskās produkcijas ražošanā izmantoto izejvielu apjomi u.c., noteiktajām iestādēm, neizmantojot pastu, elektronisko pastu, datu nesēju, elektroniskos parakstus u.c.). Šo sistēmu izmantojot, ES ETS operatoram vairs nevajadzēs pašam uzturēt šīs minētās informācijas uzglabāšanas vietni, jo tā visa tiks uzglabāta ES ETS informācijas apmaiņas sistēmā DECLARE.  Papildus šī sistēma samazinās arī administratīvo slogu informācijas apmaiņai, kā arī informācijas uzglabāšanai VVD, VARAM un emisijas reģistra nacionālajiem administratoriem.  Tomēr joprojām paliks spēkā nosacījums izmantot sistēmu „TULPE” pirmreizējai SEG atļauju saņemšanai (un visas pavadošās informācijas iesniegšanai), jo ES ETS informācijas apmaiņas sistēmā DECLARE šīs informācijas sistēmas iesniegšana nebūs iespējama, pirms ES ETS operatoram ir izsniegta SEG atļauja, un secīgi ir izveidots konts šajā sistēmā.  Ņemot vērā to, ka šobrīd ES ETS operatori gatavo ikgadējos emisiju ziņojumus, nodrošina to verificēšanu un iesniegšanu VVD, tad noteikumu projektā ir noteikts, ka nosacījums par jo ES ETS informācijas apmaiņas sistēmas DECLARE izmantošanu stājas spēkā tikai pēc šī cikla beigām – 2018. gada 1. jūnijā, tādējādi operatoriem netiktu radītas problēmas noteikto saistību – ikgadējo emisiju ziņojumu sagatavošana, verificēšanas nodrošināšana un iesniegšana VVD, kā arī emisijas kvotu nodošana, izpildei, jo ir jāņem vērā, ka jaunas sistēmas sākotnējās izmantošanas apguvei ir nepieciešams pietiekams laiks.  **2.2.**Ar noteikumu projektu SEG atļaujas izsniegšanas un to grozījumu veikšanas termiņi tiks pielāgoti atļauju A vai B kategorijas piesārņojošās darbības veikšanai vai C kategorijas apliecinājumu izsniegšanas termiņiem.  **2.3.**Noteikumos Nr. 769 ir nepieciešams veikt vairākus tehniskus grozījumus, tos pielāgojot likumā “Par piesārņojumu” iekļautajam nosacījumam attiecībā uz ES ETS brīvprātīgo operatoru atļaujas atcelšanas termiņu.  **2.4.**Ar noteikumu projektu Noteikumos Nr. 769 tiek noteikts, ka veidlapa ziņošanai par to finanšu līdzekļu izlietojumu, kurus operators attiecīgajā kalendāra gadā ir guvis, pārdodot tam bez maksas piešķirtās emisijas kvotas, ir pieejama ne tikai VVD tīmekļvietnē, bet arī VARAM tīmekļvietnē, lai nodrošinātu informācijas pieejamības nepārtrauktību, kā arī, lai atvieglotu operatoriem pieejamo informāciju, ņemot vērā operatoru uzdotos jautājumus par informācijas pieejamību un tās meklēšanu tieši VARAM tīmekļvietnē. |
| 3. | Projekta izstrādē iesaistītās institūcijas | VARAM, VVD |
| 4. | Cita informācija | Noteikumu projekts tiks virzīts izskatīšanai Ministru kabinetā tikai pēc likumprojekta “Grozījumi likumā “Par piesārņojumu” (Nr. 1034/Lp12) spēkā stāšanās, pie nepieciešamības to precizējot, ņemot vērā minētā likumprojekta virzības laikā veiktos iespējamos grozījumus. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmē vai var ietekmēt:   * ES ETS operatorus attiecībā uz ES ETS informācijas apmaiņas sistēmas DECLARE izmantošanu, kā arī attiecībā uz ziņošanu par emisijas kvotu pārdošanā iegūto finanšu līdzekļu izlietojumu; * VARAM,VVD un VVD reģionālo vides pārvalžu inspektorus attiecībā uz ES ETS informācijas apmaiņas sistēmas DECLARE izmantošanu, kā arī attiecībā uz SEG atļauju un to grozījumu izsniegšanas termiņiem, brīvprātīgo ES ETS operatoru SEG atļauju atcelšanu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskā regulējuma paredzamā ietekme uz administratīvo slogu:  *ES ETS operatoriem*  Ir paredzams, ka, izmantojot ES ETS informācijas apmaiņas sistēmu DECLARE, ES ETS operatoriem administratīvais slogs samazināsies, jo turpmāk vairs nevajadzēs izmantot dažāda veida informācijas apmaiņas un iesniegšanas iespējas (e-pasts, elektroniski parakstīti dokumenti, pasts, personīgā iesniegšana), bet visa informācijas apmaiņa un uzglabāšana notiks vienkopus.  *VARAM un VVD un tā reģionālajām vides pārvaldēm*  Ir paredzams, ka, izmantojot ES ETS informācijas apmaiņas sistēmu DECLARE, tā darbības uzsākšanas laikā palielināsies administratīvais slogs VVD inspektoriem, jo būs nepieciešams Latvijas ES ETS operatoriem izveidot kontus (63 konti), savukārt turpmāk administratīvais slogs sakarā ar šīs sistēmas izmantošanu var samazināties.  Nav paredzama būtiska ietekme uz uzņēmējdarbības vidi. |
| 3. | Administratīvo izmaksu monetārs novērtējums | Šobrīd netiek paredzēta noteikumu projektā iekļauto nosacījumu ietekme uz administratīvajām izmaksām (naudas izteiksmē). |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| *Projekts šo jomu neskar* |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Regula Nr. 601/2012. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | **Regula Nr. 601/2012** | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 74. pants | Noteikumu projekta 1., 7., 9. punkts | Ieviests pilnībā | Netiek ieviests paredzot stingrākas vai mazāk stingras prasības |
| 75.pants | Noteikumu projekta 1., 7., 9. punkts | Ieviests pilnībā | Netiek ieviests paredzot stingrākas vai mazāk stingras prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļvietnē. |
| 2. | Sabiedrības līdzdalība projekta izstrādē | Noteikumu projekts publicēts VARAM tīmekļvietnē 2017. gada 31. oktobrī. |
| 3. | Sabiedrības līdzdalības rezultāti | Sabiedrības pārstāvju viedokļi un komentāri pēc noteikumu projekta publicēšanas VARAM tīmekļvietnē netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, VVD |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektā iekļautie nosacījumi var radīt ietekmi uz pārvaldes funkcijām, tomēr tas neietekmēs institucionālo sistēmu.  Noteikumu projektā iekļauto nosacījumu izpildei nav nepieciešams veidot jaunas institūcijas, likvidēt vai reorganizēt esošās institūcijas.  Noteikumu projektā iekļauto nosacījumu izpilde neatstās ietekmi uz cilvēkresursiem.  Noteikumu projekta izpildē iesaistītās institūcijas noteikumu projektā iekļautos pasākumu nodrošinās piešķirto valsts budžeta līdzekļu ietvaros. |
| 3. | Cita informācija | Nav |

Vides aizsardzības un reģionālās attīstības ministrs Kaspars Gerhards

Rimša 67026512

[Helena.Rimsa@varam.gov.lv](mailto:Helena.Rimsa@varam.gov.lv)